Psalme 46 | Beibele Inthaneteng | Phetolelo ya Lefase le Lefsa
Go moopediši. Psalme ya barwa ba Kora+ go ya ka moopelo wa basetsana. Koša. 46 Modimo ke setšhabelo le matla a rena,+Ke thušo yeo e hwetšagalago gabonolo nakong ya ditlalelo.+ 2 Ke ka baka leo re ka se boifego, le ge lefase le fetoga,+Le ge dithaba di tekema gomme tša wela garegare ga lewatle le legolo;+ 3 Le ge meetse a lona a ka hlaba lešata, a phophoma mahulo,+Le ge dithaba di ka šišinyega ge a huduega.+ Seʹlah. 4 Go na le noka yeo melapo ya yona e thabišago motse wa Modimo,+E lego taberenakele e kgolo e kgethwakgethwa ya Yo Godimodimo.+ 5 Modimo o gare ga motse woo;+ wona o ka se šišinywe.+Modimo o tla o thuša ge go esa.+ 6 Ditšhaba di hlabile lešata,+ mebušo ya šišinyega;O kwagaditše modumo ka lentšu la gagwe, gomme lefase la tologa.+ 7 Jehofa wa madira o na le rena;+Modimo wa Jakobo ke sebo sa rena.+ Seʹlah. 8 Etlang le bone mediro ya Jehofa,+Le bone kamoo a dirilego dilo tše di makatšago kudu lefaseng.+ 9 O fediša dintwa go fihla pheletšong ya lefase.+O robaganya bora gomme a ripaganya lerumo;+Dikoloi tša ntwa o di tšhuma mollong.+ 10 Yena o itše: “Lesetšang go lwa gomme le tsebeng gore ke nna Modimo.+Ke tla phagamišwa ditšhabeng,+Ke tla phagamišwa lefaseng.”+ 11 Jehofa wa madira o na le rena;+Modimo wa Jakobo ke sebo sa rena.+ Seʹlah.